Коран глава 79
АНЂЕЛИ КОЈИ УЗИМАЈУ ДУШЕДато у Меки. — 46 стихова.
У име Бога благога и милосрднога.

1. Заклињем се онијем који силом чупају,

2. Онијем који прихваћају полако,

3. Онијем који пливају по ваздуху,

4. Онијем који претичу у трци,

5. Онијем који руководе послове свега свијета,

6. На дан у који се заори труба силнога звука,

7. За којим ће доћи и други удар,

8. Тога дана, ужасом обузетијех срца,

9. Оборенијех очију,

10. Невјерни ће рећи: Хоћемо ли бити враћени земљи?

11. Зар када постанемо труле кости...?

12. У том случају, говоре они, то би био изгубљен тренутак.

13. Чуће се цигли један звук,

14. И они ће већ бити на дну пакла.

15. Знаш ли ти повјест о Мојсију?

16. Када му Бог довикну из долине тувске:

17. Иди к Фараону, он је безбожник,

18. И реци му: Хоће ли постати праведан?

19. Ја ћу те водити к Богу; бој га се.

20. Мојсије учини те се пред његовијем очима учини велико чудо.

21. Фараон га назва варалицом, и би одметник.

22. Он окрену леђа и поче дјелати.

23. Он скупи људе и објави своје наредбе.

24. Говорећи: Ја сам ваш врховни Господар.

25. Бог њега подврже мучењу на овом свијету и на другом.

26. У овом има наук за свакојега који се боји Бога.

27. Је ли било теже створити вас, или саградити небо?

28. Бог га је саградио; он је високо подигао његов врх, и дао му је савршен облик.

29. Он је дао тмине својој ноћи, и учинио да свијетли његов дан.

30. А за тијем он прострије земљу.

31. Он је наредио да извиру њезине воде и ничу њезине паше.

32. Он је учврстио брда,

33. Све за уживање ваше и ваших стада.

34. А када дође велики обрт.

35. Када човјек буде размислио о оном што је радио,

36. Када се паклена жеравица покаже у наготи свакојему који види,

37. Тада ће свакому човјеку одметнику

38. Који је претпоставио живот овога свијета

39. Пакао бити станиште.

40. Но онај који стрепљаше пред величанством Господњим, и савлађиваше своју душу у њезинијем наклоностима,

41. Тому ће рај бити станиште.

42. Они ће те питати о часу: Када ће доћи?

43. Шта знаш ти о њему?

44. Његов рок зна само Бог.

45. Теби је само наложено да опоменеш оне који га се боје.

46. На дан када га буду видјели, њима ће се учинити да су остали у гробовима само једно вече или јутро онога дана.

Коран у преводу Миће Љубибратића